Zvolenská, Zuzana, ministerka zdravotníctva SR (2012-10-16):
Ďakujem veľmi pekne. Pani predsedajúca, pani poslankyne, páni poslanci, možno naozaj skutočne veľmi stručne k niektorým bodom na objasnenie. Začnem len veľmi kratučko tým, že v tomto kontexte humánne lieky nemá nič spoločné s pojmom humanita, jedná sa o lieky určené na liečenie ľudskej bytosti. Iné lieky sú určené na liečenie zvierat. Je to bežná terminológia. Začnem možno po poriadku, ako som si zaznamenávala. Voľnočasové aktivity, skutočne jednalo sa len po konzultácii s mnohými zúčastnenými o možnosť, pretože nejedná sa o úhradu týchto vecí, ale o to, čo sa nazýva daným podujatím, pokiaľ je tam možné urobiť aj častú prestávku na voľnočasové aktivity. Skutočne naším úmyslom bolo umožniť urobiť desiatovú a obedovú prestávku, je to približne 20 percent. V tejto chvíli tak, ako je postavená legislatíva, naozaj pokiaľ je takáto prestávka urobená na jedlo, by sa správne podľa legislatívy nemalo takéto odborné podujatie nazývať odborným podujatím. Vždy, keď počujem to prirovnanie k lyžovačke, predsa len si neodpustím, že pokiaľ tí ľudia naozaj budú niekde týždeň a nebudú týždeň ani desiatovať, ani obedovať, či ešte budú vládať lyžovať. To nevieme. Ale skutočne naším zámerom bolo len upraviť takúto vec. Skutočne nehodláme nijakým spôsobom zasahovať v prospech toho, aby vôbec padol tieň podozrenia na našich lekárov a ich spoluprácu s farmafirmami. Je však pravdou, že táto súčinnosť spolupráce so zákonom o reklame je mimoriadne ťažko nastaviteľná tak, aby sa nedialo presne to, čo tu páni poslanci aj pomenovali. Aby sme len v záujme toho, že majú logiku, netrpeli veci, ktoré sú legislatívne inak upravené. Takže sme sa snažili legislatívu prispôsobiť realite v tom, aby tí ľudia skutočne normálne mohli ísť na desiatovú a obedovú prestávku. Musím povedať, že na invektívy, že zákony sa nechystajú v ministerstve zdravotníctva, pán poslanec, reagovať nebudem, lebo predpokladám, že aj tak by ste mi neverili a bolo by to zbytočné. Pretože každý má svoj spôsob práce, vy ho asi poznáte inak ako ja. Ja to poznám tak, že tím na ministerstve zdravotníctva zákony pripravuje, a musím povedať, že chcem im aj touto cestou poďakovať, pretože ten tím je úžasný. K vernostným systémom by som veľmi rada povedala, že sa veľmi zľahčuje, keď vernostný systém nazývame zrušením zliav. Náš vernostný systém väčšinou funguje aj tak, že na tú kartičku dostávate body pripísané aj na lieky, ktoré sú plne hradené z verejného zdravotného poistenia. Nemôžeme hovoriť o zľave, pokiaľ vy dostávate benefit za niečo, čo by ste aj tak neplatili, je to zadarmo, ale na kartičku dostanete body a tieto body môžete využiť na nákup v danej prevádzke. K tomu len jednoznačne môj principiálny postoj. V zmysle zákona lekáreň nie je obchod, lekáreň je zdravotnícke zariadenie. A liek nie je klasický produkt, klasický tovar. Čiže podľa mňa tento spôsob nepatrí, pretože v konečnom dôsledku práve tak isto ako aj iné zľavové systémy práve pre sociálne slabších a dôchodcov znamenajú, že v konečnej fáze väčšinou nakúpia aj veci, ktoré v podstate ani nakúpiť nechceli, ale všetci máme tú potrebu, všetci ľudia milujú, každičký, používať tieto veci. Takže áno, tam to je, nie na tom, že by lekári oveľa viacej predpisovali, ale na tom, že formou zľavových bodov na tých kartičkách lekárne nás nejakým spôsobom motivujú míňať tieto body na produkty lekární. Produkty lekární sú z veľkej, veľkej časti nie klasickým obchodným artiklom. Preto aj v nadväznosti na to zvýšenie praxe, pretože sú to zdravotnícke zariadenia, a my chceme aj v zmysle ostatných liekových opatrení, aby súťažili o svojho klienta práve touto odbornosťou, lekárnikom, ktorý vie poradiť. Vie poradiť nielen v zmysle výšky doplatkov, poradenia náhradných liekov, ale aj v prípade, že prídeme bez receptu, pretože sa necítime dobre. Je to veľmi dôležité, aby skutočne ten odborný zástupca v lekárni bol práve tou vecou, ktorou chceme, aby lekárne zápasili o klienta. Možnože z mojej strany, možno všetko. Ďakujem pekne.